
Kod nas je običaj da se porodici umrlog dolazi na žalost. Da li je to u dini-islamu legitimno, i, ako jeste, čime počastiti ljude koji dođu na žalost? Allah vas nagradio!


* 
* 
* 
* 
* 
* 
* 

 
Je li dozvoljeno otići nekome na žalost?

Lijepo je porodici umrlog izraziti saučešće. Imam Buharija zabilježio je te riječi saučešća koje nam je preporučio Resulullah, ﷺ: *“Inne lillahi ma ehaze ve lillahi ma ea‘ta, ve kullu šej’in indehu li edželin musemma, fasbir vahtesib”*, što u prijevodu znači: *“Allahovo je ono što je dao i ono što je uzeo, sve u Allaha ima određeni rok, strpi se i nadaj nagradi!”* Sadašnji oblik posjeta porodici umrlog koja priprema hranu za goste, kako na dan ukopa, tako i nekoliko dana nakon toga – nije legitiman. Veliki hanefijski pravnik Ibn Hummam kaže: “Pokuđeno je otići na ručak porodici umrlog; gozba je radi veselja, a ne radi žalosti. To je novotarija.” (Vidjeti: *Šerhu Fethil-Kadir*, 2/142.)


Slično je konstatirao hanefijski muhaddis Seharenfuri u djelu *Bezlul-medžhud*, 14/99. I malikijski autoriteti razmatrali su ovo pitanje. Zerkeši je zapisao: “Pohvalno je pripremiti hranu porodici umrlog, a njima nije dopušteno pripremati hranu drugima.” (Vidjeti: *Šerhuz-Zerkeši*, 2/357-358.)


Ovi učenjaci donijeli su takav zaključak povodeći se za predanjem koje je prenio Abdullah b. Džafer, a u kojem stoji da je Resulullah, ﷺ, rekao: *“Skuhajte hranu Džaferovoj porodici jer ih je snašla nevolja.”* (Ebu Davud i Ibn Madže, sa ispravnim lancem prenosilaca.)


Ako porodica umrlog posluži goste sokom ili kahvom, u tome nema problema, ako Bog da, ali bez pripremanja hrane, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


